text: Софиана разшири продуктовата си гама
  Отскоро фирма Софиана предлага на пазара у нас линейни пневматични задвижвания и модулни разпределители на Parker Origa, съобщи за сп. Инженеринг ревю Васко Наумов, управител на Софиана. "След като водещата американска корпорация Parker Hannifin присъедини производителите на пневматични и хидравлични съединители и технологии за изграждане на пневматични и водни инсталации - Legris Connectic и Legris Transair, към групата бе приобщена и Origa Group. Така фирма Софиана разшири своята дейност и като дистрибутор на Parker Origa за територията на България", заяви г-н Наумов.
  Parker Origa е позната като производител на пневматични и електрически задвижвания, захранващи групи, пневматични цилидри и разпределители. "Основната част от производствената програма на компанията са линейните пневматични задвижвания и модулни разпределители, които ще опитаме да наложим на нашия пазар. Този вид техника се прилага основно във всички отрасли, в които е необходимо да се автоматизират процеси, отличаващи се с премествания и движение на големи разстояния, точност на позициониране, с висока и ниска скорост. Сред предимствата й са изключително високото качество, голямото разнообразие на номенклатурата и авангардните технически решения", допълни управителят на Софиана.